CELEX: 52018PC0714
Language: hu
Date: 2018-10-26
Title: Javaslat A TANÁCS VÉGREHAJTÁSI HATÁROZATA Hollandiának a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról

EURÓPAI BIZOTTSÁG
            Brüsszel, 2018.10.26.
            COM(2018) 714 final
            2018/0367(NLE)
            Javaslat
            A TANÁCS VÉGREHAJTÁSI HATÁROZATA
            Hollandiának a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról
            
               
         
         
            
               INDOKOLÁS
            
            
               A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: héairányelv
                  1
               ) 395. cikkének (1) bekezdése értelmében a Tanács, a Bizottság javaslata alapján, bármelyik tagállamot egyhangúlag felhatalmazhatja arra, hogy az irányelvben foglaltaktól eltérő különös intézkedéseket vezessen be a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére.
            
            
               A Bizottságnál 2018. július 19-én iktatott levelében Hollandia engedélyt kért a héairányelv 285. cikkétől eltérő intézkedés bevezetésére, annak érdekében, hogy héamentességet biztosíthasson a legfeljebb 25 000 EUR éves árbevétellel rendelkező adóalanyoknak.
            
            
               A héairányelv 395. cikke (2) bekezdésének megfelelően a Bizottság 2018. augusztus 9-én kelt leveleiben tájékoztatta a többi tagállamot Hollandia kérelméről, kivéve Spanyolországot és Ciprust, amelyeket 2018. augusztus 10-én kelt levélben értesített. A Bizottság 2018. augusztus 13-án kelt levelében értesítette Hollandiát arról, hogy birtokában van a kérés elbírálásához szükséges valamennyi információnak.
            
            
               1.A JAVASLAT HÁTTERE
            
            
               •A javaslat indokai és céljai
            
            
               A héairányelv XII. címének 1. fejezete lehetővé teszi a tagállamok számára, hogy a kisvállalkozásokra vonatkozóan különös szabályozásokat alkalmazzanak, így többek között héamentességet nyújtsanak a bizonyos éves árbevételt el nem érő adóalanyoknak. Az adómentesség maga után vonja, hogy az adóalanynak nem kell hozzáadottérték-adót felszámítania az értékesítéseire, és következésképpen nem is vonhat le előzetesen felszámított hozzáadottérték-adót.
            
            
               A héairányelv 285. cikke értelmében azok a tagállamok, amelyek nem éltek a 67/228/EGK második tanácsi irányelv
                  2
                14. cikkében megállapított lehetőséggel, adómentességet adhatnak azoknak az adóalanyoknak, amelyek éves árbevétele legfeljebb 5 000 EUR. Hollandia, mint e tagállamok egyike, a mentességi értékhatár 5 000 EUR-ról 25 000 EUR-ra történő emelését kérte 2020. január 1-jétől.
            
            
               A Hollandia által szolgáltatott információk szerint jelenlegi rendszere degresszív adókedvezményt biztosít azon adóalanyok számára, amelyek éves alapon és az előzetesen felszámított adó levonása után legfeljebb 1 883 EUR héa megfizetésére kötelezettek. A degresszív adókedvezmény odaítélése összetett, és magas hibakockázattal jár. A hollandiai kisvállalkozások rohamosan növekvő száma miatt a holland adóhatóságok működési költségei és a vállalkozások adminisztratív terhei is növekednek, miközben az érintett pénzügyi érdek továbbra is csekély. Hollandia ezért egy 25 000 eurós mentességi értékhatárú szabadon választható, árbevételhez kötött héa-mentességi rendszer bevezetésével kívánja korszerűsíteni rendszerét. Ez az intézkedés csökkentené a kisvállalkozások héával kapcsolatos kötelezettségeit, és egyszerűsítené az adóhatóságok számára a héa beszedését.  
            
            
               Hollandia rámutat továbbá arra, hogy ez az intézkedés összhangban van az Európai Bizottság által 2018. január 18-án előterjesztett, kisvállalkozásokra vonatkozó különös szabályozásról szóló irányelvjavaslat
                  3
                hatályával. 
            
            
               Ennélfogva javasolt Hollandia számára engedélyezni a kkv-k mentességi értékhatárának 5 000 EUR-ról 25 000 EUR-ra emelését 2022. december 31-ig vagy addig a napig, amelytől kezdve a tagállamoknak bármely, a 2006/112/EK irányelvnek a kisvállalkozásokra vonatkozó különös szabályozást érintő 281–294. cikkét módosító irányelv alapján elfogadandó nemzeti rendelkezést kell alkalmazniuk.
            
            
               •Összhang a szabályozási terület jelenlegi rendelkezéseivel
            
            
               Más tagállamok is kaptak már felhatalmazást hasonló eltérések alkalmazására. Luxemburg
                  4
                30 000 EUR-s értékhatárra, Lengyelország
                  5
                és Észtország
                  6
                40 000 EUR-s értékhatárra, Olaszország
                  7
                65 000 EUR-s értékhatárra, Horvátország
                  8
                45 000 EUR-s értékhatárra, Lettország
                  9
                40 000 EUR-s értékhatárra, Románia
                  10
                pedig 88 500 EUR-s értékhatárra kapott felhatalmazást. 
            
            
               A héairányelvtől való eltéréseket minden esetben időbeli korlátokhoz kell kötni, hogy lehetőség legyen hatásaik értékelésére. Mindemellett a héairányelv kisvállalkozásokra vonatkozó különös szabályozást tartalmazó 281–294. cikke jelenleg éppen felülvizsgálat tárgyát képezi. A héára vonatkozó cselekvési tervben
                  11
                és a Bizottság 2017. évi munkaprogramjában
                  12
                rögzítetteknek megfelelően nemrégiben sor került a kkv-szabályozásra vonatkozó bizottsági javaslat benyújtására.
            
            
               •Összhang az Unió egyéb szakpolitikáival
            
            
               Az intézkedés összhangban áll az Uniónak a „»Gondolkozz előbb kicsiben!« Európai kisvállalkozói intézkedéscsomag: »Small Business Act«” című bizottsági közleményben
                  13
                rögzített, kisvállalkozásokkal kapcsolatos célkitűzéseivel. Ez a közlemény arra kéri a tagállamokat, hogy a jogszabályok kidolgozása során vegyék figyelembe a kkv-k sajátosságait, és e célból egyszerűsítsék a meglévő szabályozási környezetet.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               A héairányelv 395. cikke. 
            
         
         
            
               •Szubszidiaritás (nem kizárólagos hatáskör esetén) 
            
            
               
                  A héairányelvnek a javaslat alapját képező rendelkezésére tekintettel a szubszidiaritás elve nem alkalmazható.
               
            
            
               •Arányosság
            
            
               
                  A határozat engedélyt ad egy tagállam számára annak saját kérelme alapján, kötelezettséget tehát nem keletkeztet. 
               
            
            
               Tekintettel az eltérés korlátozott alkalmazási körére, a különös intézkedés arányban áll a kitűzött céllal, vagyis a kisvállalkozásokat, illetve az adóhatóságot érintő egyszerűsítéssel.
            
            
               •A jogi aktus típusának megválasztása
            
            
               Javasolt aktus: a Tanács végrehajtási határozata.
            
            
               A 2006/112/EK tanácsi irányelv 395. cikke értelmében a hozzáadottérték-adóra vonatkozó közös rendelkezésektől kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi végrehajtási határozat a legmegfelelőbb eszköz, mert az egy-egy tagállamnak is címezhető.
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •Az érdekelt felekkel folytatott konzultációk
            
            
               
                  A javaslat alapját a Hollandia által benyújtott kérelem képezi, és az csak ezt a tagállamot érinti.
               
            
            
               •Szakértői vélemények beszerzése és felhasználása
            
            
               Külső szakértők bevonására nem volt szükség.
            
            
               •Hatásvizsgálat
            
            
               
                  A tanácsi végrehajtási határozatra irányuló javaslat felhatalmazza Hollandiát arra, hogy 2020. január 1-jétől héamentességet biztosítson azon adóalanyok számára, amelyek éves árbevétele legfeljebb 25 000 EUR. Azon adóalanyok, amelyek éves árbevétele nem haladja meg az értékhatárt, számos általános héakötelezettség alól szabadulnak fel, és ezen intézkedés eredményeként a rájuk nehezedő adminisztratív teher is csökkenni fog. A javaslat a holland adóhatóságok számára is egyszerűsíti az adóbeszedést.
               
            
            
               Hollandia szerint a 25 000 eurós értékhatár bevezetése nem lesz jelentős hatással a végső fogyasztói szinten beszedett adóbevétel teljes összegére. Várhatóan az adófizetők körülbelül 9 %-a alkalmazza majd a mentességi értékhatárt, ami körülbelül 0,09 %-os hatást gyakorol az állami költségvetésre.  
            
            
               4.KÖLTSÉGVETÉSI VONZATOK
            
            
               A javaslat nincsenek az uniós költségvetést érintő vonzatai, mert Hollandia az 1553/89/EGK, Euratom tanácsi rendelet 6. cikkének megfelelően kompenzációs számítást fog végezni.
            
            
               5.EGYÉB ELEMEK
            
            
               •Végrehajtási tervek, valamint a nyomon követés, az értékelés és a jelentéstétel szabályai
            
         
         
            
               A javaslat korlátozott időre szól. 
            
            
               2018/0367 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
            
               Hollandiának a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre, 
            
            
               tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre
                  14
                és különösen annak 395. cikke (1) bekezdésének első albekezdésére,
            
            
               tekintettel az Európai Bizottság javaslatára,
            
            
               mivel:
            
            
               (1)A 2006/112/EK irányelv 285. cikk első bekezdésének értelmében azok a tagállamok, amelyek nem éltek a 67/228/EGK tanácsi irányelv
                  15
                14. cikkében megállapított lehetőséggel, héa alóli mentességet adhatnak azoknak az adóalanyoknak, amelyek éves árbevétele legfeljebb 5 000 euró. 
            
            
               (2)A Bizottságnál 2018. július 19-én iktatott levelében Hollandia engedélyt kért a 2006/112/EK irányelv 285. cikkétől eltérő különös intézkedés bevezetésére annak érdekében, hogy 25 000 EUR összegű mentességi értékhatárt alkalmazhasson. A fenti különös intézkedés révén azon adóalanyok, amelyek éves árbevétele legfeljebb 25 000 EUR, mentesülnének a 2006/112/EK irányelv XI. címének 2–6. fejezetében rögzített héakötelezettségek egy része vagy összessége alól.
            
            
               (3)A kisvállalkozások által igénybe vehető különös szabályozásra vonatkozó, a 2006/112/EK irányelv 281–294. cikkében meghatározott magasabb értékhatár egyszerűsítési intézkedés, mivel jelentősen csökkentheti a kisvállalkozások héával kapcsolatos kötelezettségeit. A különös szabályozás az adóalanyok által választható lehetőség.
            
            
               (4)A 2006/112/EK irányelv 395. cikke (2) bekezdése második albekezdésének megfelelően a Bizottság 2018. augusztus 9-én kelt leveleiben tájékoztatta a többi tagállamot a Hollandia által benyújtott kérelemről, kivéve Spanyolországot és Ciprust, amelyeket 2018. augusztus 10-én kelt levélben értesített. A Bizottság 2018. augusztus 13-án kelt levelében értesítette Hollandiát arról, hogy birtokában van a kérés elbírálásához szükséges valamennyi információnak.
            
            
               (5)A kérelmezett eltérés összhangban áll a „Gondolkozz előbb kicsiben!” Európai kisvállalkozói intézkedéscsomag: „Small Business Act” című bizottsági közlemény
                  16
                szakpolitikai célkitűzéseivel.
            
            
               (6)Mivel Hollandia várakozásai szerint a megnövelt értékhatár következtében csökkenni fognak a kisvállalkozások héakötelezettségei és ezáltal az adminisztratív terheik és a jogszabályoknak való megfeleléssel összefüggő költségeik is, Hollandiát fel kell hatalmazni a különös intézkedés meghatározott ideig, 2022. december 31-ig történő alkalmazására. A kisvállalkozásokra vonatkozó különös szabályozás opcionális, így az adóalanyok továbbra is dönthetnek az általános héaszabályozás alkalmazása mellett. 
            
            
               (7)Mivel a 2006/112/EK irányelv – a kisvállalkozásokra vonatkozó különös szabályozást tartalmazó – 281–294. cikkének felülvizsgálata jelenleg zajlik, lehetséges, hogy az eltérés időbeli hatályának 2022. december 31-i lejárta előtt hatályba lép egy e cikkeket módosító irányelv, amely olyan dátumot ír elő, amelytől kezdve a tagállamoknak nemzeti rendelkezéseket kell alkalmazniuk. Ebben az esetben ez a határozat a továbbiakban nem alkalmazandó.
            
            
               (8)A Hollandia által szolgáltatott információk alapján a megnövelt értékhatár a végső fogyasztói szinten beszedett hollandiai adóbevétel teljes összegét csak elhanyagolható mértékben fogja befolyásolni.
            
            
               (9)Az eltérés nem érinti az Unió hozzáadottérték-adóból származó saját forrásait, mivel Hollandia az 1553/89/EGK, Euratom tanácsi rendelet
                  17
                6. cikkével összhangban kompenzációs számítást fog végezni,
            
            
               ELFOGADTA EZT A HATÁROZATOT: 
            
         
         
            
               1. cikk
            
            
               A 2006/112/EK irányelv 285. cikkétől eltérve Hollandia felhatalmazást kap arra, hogy mentesítse a héa alól a legfeljebb 25 000 EUR éves árbevétellel rendelkező adóalanyokat. 
            
            
               2. cikk
            
            
               Ezt a határozatot 2020. január 1-jétől kell alkalmazni, az alábbiak közül a korábbi napig:
            
            
               a)
                     2022. december 31;
            
            
               b)
                     az a nap, amelytől kezdve a tagállamoknak bármely, a 2006/112/EK irányelvnek a kisvállalkozásokra vonatkozó különös szabályozást érintő 281–294. cikkét módosító irányelv alapján elfogadandó bármely nemzeti rendelkezést kell alkalmazniuk.
            
            
               3. cikk
            
            
               Ennek a határozatnak Hollandia a címzettje.
            
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        HL L 347., 2006.12.11., 1. o.
               
               
                  
                     (2)
                  
                        A Tanács 67/228/EGK második irányelve (1967. április 11.) a tagállamok forgalmi adóra vonatkozó jogszabályainak összehangolásáról – a közös hozzáadottértékadó-rendszer struktúrájáról és alkalmazási módjáról (HL 71., 1967.4.14., 1303. o.)
               
               
                  
                     (3)
                  
                        Javaslat: a Tanács irányelve a közös hozzáadottértékadó-rendszerről szóló 2006/112/EK irányelvnek a kisvállalkozásokra vonatkozó különös szabályozás tekintetében történő módosításáról, 2018. 1.18., COM(2018) 21 final.
               
               
                  
                     (4)
                  
                        A Tanács (EU) 2017/319 végrehajtási határozata (2017. február 21.) Luxemburgnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés bevezetésére való felhatalmazásáról szóló 2013/677/EU végrehajtási határozat módosításáról (HL L 47., 2017.2.24., 7. o.). 
               
               
                  
                     (5)
                  
                        A Tanács (EU) 2016/2090 végrehajtási határozata (2016. november 21.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő intézkedés alkalmazására történő felhatalmazásáról szóló 2009/790/EK határozat módosításáról (HL L 324., 2016.11.30., 7. o.).
               
               
                  
                     (6)
                  
                        A Tanács (EU) 2017/563 végrehajtási határozata (2017. március 21.) az Észt Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 80., 2017.3.25., 33. o.).
               
               
                  
                     (7)
                  
                        A Tanács (EU) 2016/1988 végrehajtási határozata (2016. november 8.) az Olasz Köztársaságnak a közös hozzáadottértékadó-rendszerről szóló 2006/112/EK irányelv 285. cikkétől eltérő különös intézkedés alkalmazásának folytatására történő felhatalmazásáról szóló 2013/678/EU végrehajtási határozat módosításáról (HL L 306., 2016.11.15., 11. o.).
               
               
                  
                     (8)
                  
                        A Tanács (EU) 2017/1768 végrehajtási határozata (2017. szeptember 25.) a Horvát Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésére történő felhatalmazásáról (HL L 250., 2017.9.28., 71. o.).
               
               
                  
                     (9)
                  
                        A Tanács (EU) 2017/2408 végrehajtási határozata (2017. december 18.) a Lett Köztársaságnak a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 342., 2017.12.21., 8. o.).
               
               
                  
                     (10)
                  
                        A Tanács (EU) 2017/1855 végrehajtási határozata (2017. október 10.) Romániának a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés alkalmazására történő felhatalmazásáról (HL L 265., 2017.10.14., 19. o.).
               
               
                  
                     (11)
                  
                        A Bizottság közleménye az Európai Parlamentnek, a Tanácsnak és az Európai Gazdasági és Szociális Bizottságnak egy, a héára vonatkozó cselekvési tervről. Úton egy egységes uniós héaövezet felé – új döntések szükségeltetnek (Brüsszel, 2016. április 7., COM(2016) 148 final).
               
               
                  
                     (12)
                  
                        A Bizottság 2017. évi munkaprogramja: Építsünk olyan Európát, amely védelmet nyújt, eszközöket ad polgárai kezébe és garantálja a biztonságot (Strasbourg, 2016. október 25., COM(2016) 710 final).
               
               
                  
                     (13)
                  
                        A Bizottság Közleménye a Tanácsnak, az Európai Parlamentnek, az Európai gazdasági és Szociális bizottságnak és a Régiók Bizottságának – „Gondolkozz előbb kicsiben!” Európai kisvállalkozói intézkedéscsomag: „Small Business Act”, Brüsszel, 2008.6.25., COM(2008)394 végleges.
               
               
                  
                     (14)
                  
                        HL L 347., 2006.12.11., 1. o.
               
               
                  
                     (15)
                  
                        A Tanács 67/228/EGK második irányelve (1967. április 11.) a tagállamok forgalmi adóra vonatkozó jogszabályainak összehangolásáról – a közös hozzáadottértékadó-rendszer struktúrájáról és alkalmazási módjáról (HL 71., 1967.4.14., 1303. o.)
               
               
                  
                     (16)
                  
                        A Bizottság közleménye a Tanácsnak, az Európai Parlamentnek, az Európai Gazdasági és Szociális Bizottságnak és a Régiók Bizottságának – „Gondolkozz előbb kicsiben!” – Európai kisvállalkozói intézkedéscsomag: „Small Business Act” (COM(2008) 394 végleges, 2008. június 25.). 
               
               
                  
                     (17)
                  
                        A Tanács 1553/89/EGK, Euratom rendelete (1989. május 29.) a hozzáadottérték-adóból származó saját források beszedésének végleges egységes rendszeréről (HL L 155., 1989.6.7., 9. o.).